text:
La Giant Trees Foundation, cun sede a Tarcint,
e vise: «La bugade di brut timp no je stade
une fatalitât. E si ripetarà ancjemò»
«Invezit che dâ bêçs a cui che nol fâs nuie, il redit di citadinance che al coventi a sostignî cui che si da di fâ e che al oriente lis propriis sieltis di vite par che la mont no mueri»: Andrea Maroè, president de Giant Trees Foundation, nassude a Tarcint, ma cuntune cjalade che si slargje a dut il globi par cambiâ il mont tacant dai arbui, al jentre a pîts unîts intal dibatiment politic su la prossime leç di belanç.
__
La vuestre analisi e je clare: no sin devant di une fatalitât, ma dal risultât di diviers erôrs fats intal passât su la gjestion dal teritori. Di cui sono lis responsabilitâts?
«Cu la dibisugne di vê di plantâ arbui par produsi legnam, tantis cuestis des monts dal Friûl de Alte a son stadis popoladis cu lis stessis speciis, cun plantis coetaniis e cuntune disposizion une vore fisse, cence valutâ la specificitât dai terens e dai lûcs. Dopo, chest bosc costruît dal om al è stât bandonât a se, in tancj câs par vie dal dispopolament. Dut chest al à influît in mût determinant inte calamitât des setemanis passadis, che purpûr e je stade ecezionâl, ma che intal prossim futûr e je destinade a deventâ la norme».
__
Trop ise difondude cheste situazion di pericul inte mont furlane?
«Vuê la situazion di emergjence e somee passade, ma in realtât e je dome scomençade. O vin pierdût il patrimoni boschîf che o varessin vût di doprâ intai prossims 4 agns, plui o mancul il 20% dai nestris boscs. Ma il dam plui grant al sarà chel sucessîf ae catastrofe, intal sens che i boscs ferîts dal brut timp a deventin tant plui delicâts e sometûts ancje aes intemperiis di intensitât minôr. A laran indenant a colâ i arbui e, une volte gjavâts vie i troncs che a son colâts, il teren al sbrissarà a val cu la prime ploie e lu cjatarìn dut a Lignan e a Tisane. Duncje, si varà di pensâ no dome a rimplaçâ i boscs, ma ancje a dâ un regjim aes aghis e a creâ barieris par frenâ il slavâ dal teren, se di no no savarìn nancje dulà plantâ arbui gnûfs. Si varà di tornâ a pensâ a ce plantâ, cemût e dulà».
__
Il probleme al è tant complès: di mieç al è il dispopolament de mont, i terens a son di proprietât privade e il sfrutament dal len al domandarès une filiere moderne che e pues jessi promovude dome des aziendis privadis dal setôr. Di dulà scomençâ?
«La nestre propueste e je chê di preparâsi a frontâ altris avigniments estrems gjenerâts dal cambiament climatic, ricostruint un tiessût economic e di lavôr in mont. Al moment, no vin implants di seis in stât di lavorâ volums alts di legnam, ni di stocâlu par doprâlu intai moments che il presit al è favorevul, robe che cumò e sarès tant utile dopo de ondade di brut timp che e à provocât la colade des cuotazions. Chest però al vûl dî ripuartâ la int a stâ e a lavorâ intal teritori di mont. A van dâts incentîfs fuarts ai zovins par tornâ o par insediâsi. Il redit di citadinance dinlu a cui che al torne a vivi e a lavorâ in mont!».
__
Al è un lavôr enormi, che al durarà decenis, par introdusi une rotazion culturâl dal bosc… Di dulà si aial di partî?
«Il progjet de nestre fondazion al è chel di racuei fonts, inte iminence dal Nadâl, vendint i ramaçs e lis pontis crevadis dai arbui butâts jù dal aiar. Cun chescj bêçs, o volaressin creâ boscs sperimentâi su variis cuestis de Cjargne, caraterizâts di diviersis tipologjiis di terens, cun plantis diviersis di etâts diferentis. I risultâts no saran ciert imediâts, ma a tocjaran diviers decenis, ancje se cualchi buine idee e podarà vignî sù za tant prime. Il bosc al à di jessi plantât dome intes zonis adatis, e ognidune cu lis speciis adeguadis. Inaltrò, lis cuestis a àn di tornâ a prât o al massim a varan di jessi popoladis di cualchi baraç, alaçs e piçul arbossits a cressite lente».
__
Une variabile fondamentâl e je dade però dal redit dal bosc: se in passât si son plantâts pôi o peçs al è par une ricercje disperade di dâ un rindiment aes tieris altis…
«A van plantadis essencis preseadis buinis di dâ une rispueste economiche par cui che al lavore il bosc, ma al è un invistiment plurienâl che al à ciclis di 40 agns o plui luncs. O vin di cjalâ il rindiment dal bosc no dome pal legnam, ma ancje sot forme di difese de diversitât biologjiche, dal aspiet paisagjistic e turistic, de difese idrogjeologjiche. Par chest, cui che al lavore il bosc al merete une poie tant che il redit di citadinance, parcè che al prodûs resis, esternalitâts positivis che dopo a colin su dute la coletivitât e no dome su chê de mont. Si trate di rindi sostignibile une ativitât che pai prins 10-15 agns no sarà profitevule dal sigûr. Infin, e va ricostruide une filiere industriâl dal len che intal timp o vin pierdût». ❚
Roberto Pensa
Apontaments / La Patrie dal Friûl e presente il libri di Diego NavarriaRedazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin“ Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis di Aquilee. A intervegnin: Piero Mauro […] lei di plui +
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +


c: text/html

text:
Une regule facile facile: in struc par furlan la letare Q no si dopre scuasi mai.
Se un al pense ancje par talian no à masse sens, par vie che “cuo” e “quo” si pronunziin propit te stesse maniere (par esempli in “cuore” e “quota”). Alore par furlan si cjatarà scrit:
cuasi, cuarante, cuant
cuerelâ, cuesture, cuel, cuete
cuint, cuintâl, cuintri, cuinçâ
cuote, cuotidian, cuozient
Si cjatarà la letare “q” dome tes peraulis forestis (Quebec, quiz) e, par fâ contents chei che no si rassegnavin a une grafie plui coerente, ancje tai toponims e tai nons di persone li che e je provade une presince etimologjiche: Aquilee, Quintilian, Tarquini.

robotstxt: allowed

filter: keep


text:
Miercus 9 Mai 2012 l'è jentrât in vigôr il "CAMBI DI RESIDENCE IN TIMP REÂL": cambie totalmentri la procedure par l'iscrizion, la scancelazion e le variazions anagrafichis.
Ciò a seguit de jentrade in vigôr da l'art.5 dal Decrêt Leç 09/02/2012 n.5, convertît in Leç 04/04/2012, n. 35 recant "Disposizions urgjents in materie di semplificazion e di disvilup", ch'a ha introdusût gnovis disposizions in materie anagrafiche, rivuardants lis modalitâts cun le cuâls fâ lis dichiarazions anagrafichis di cui all'art. 13, comma 1, lett. a), b) e c), del D.P.R. 30/05/1989, n. 223, il procediment di regjistrazion e di control seguitîf des dichiarazions rindudis. In ta more da l'adeguament dal vigent regolament anagrafic des gnovis disposizions, la disipline a le và aplicade secon lis istruzions operativis detadis da circolâr dal Ministeri da l' Interni n.9 del 27/04/2012.
Lis declarazions anagrafichis di cui all'art. 13 comma 1, lett. a), b) e c), dal Regolament Anagrafic a scuegnin jessi fatis viersit la compilazion dai seguents modui:
* Iscrizion AIRE: Il richiedent Citadin Italian ch'a intindin trasferî la residence a l'estero al pò alternativamentri presentâ la dichiarazion aprûf il Comun di residence o pûr diretamentri aprûf il Consolât dal Paîs di emigrazion.
MODALITÂT DI INVIO DES DICHIARAZIONS ANAGRAFICHIS
A) presentazion al sportel comunâl
B) invio mediant racomandade
C) invio mediant fax al n. 0433-52243
D) inoltro telematic, ad une des seguitivis condizions:
·ch'a la dichiarazion segni sotscrite cun firme digjtâl;
·ch'a l'autôr segni identificât dal sisteme informatic cun l'ûs de Cjarte d'Identitât eletroniche, de cjarte nazionâl dai servizis, o purpûr cun struments ch'a consintin l'individuazion dal sogjet ch'a efetue la dichiarazion;
·ch'a la dichiarazion segni trasmetude viersit la casele di pueste eletroniche certificade dal dichiarant,
·ch'a la copie de dichiarazion ch'al vedi la firme autografade e la copie dal document d'identiât dal dichiarant segnin acuisidis mediant scanner e trasmetudis mediant pueste elettroniche semplic.


text:
Sant Pieri di Cjaçà
Home Trois Troi Furlan Tierce tape Sant Pieri di Cjaçà
Cormons - Castelmonte
Località attraversate
San Pieri di Cjaçà al è une frazion di Prepot su la cleve de culine a cjaval tra la val dai torints Judri e Cjarò. Chest lûc al è ricuardât za intal 1178 tant che Casago.
Steme comunâl
di Prapòt
Cormons - Castelmonte
Località attraversate
Steme comunâl
di Prapòt
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Magnify
Magnify al mostre une version slargjade de aree tor ator dal pontadôr dal mouse.
In alt tu cjatarâs la dimension e il nivel di ingrandiment de aree. "64 x 32 @ 8 pixels/pixel" al significhe che tu viodis un retangul di 64x32 pixel tor ator dal pontadôr dal mouse e che ogni pixel al ven ingrandît di 8 voltis.
Sot di chel si à il coôr dal pixel che al ven segnât cuntun contor ros. Il so colôr al ven presentât come RGB e valôrs esadecimâi.
Tu puedis spostâ il ricuadri ros cun ← / → / ↑ / ↓.
Par misurâ lis distancis e inlineâ i ogjets, tu puedis zontâ fin a dôs smiris cun ALT H. In bas a vegnin mostradis lis lôr coordenadis X/Y partint dal angul in alt a çampe e, se dutis dôs a son stadis zontadis, la distance X/Y tra une smire e chê altre.
A puedin ancje jessi spostadis cun ← / → / ↑ / ↓. La smire ative e ven segnade cuntune "x".
Tu puedis spostâ il pondadôr dal mouse pixel par pixel cun ALT ← / → / ↑ / ↓.
Fasint clic sul menù a tende o fasint clic diestri su la gridele dai pixel ti darà diviersis opzions:


text:
31 dicembre 2008
Ritrat
30 dicembre 2008
Une sperance pal an che al ven
Video: ai preat la biele stele
O AI PREÂT LA BIELE STELE
O ai preât la biele stele,
ducj i sants dal Paradîs.
Che il Signôr al fermi la vuere
e il gnò ben al torni in paîs.
Ma tu stele, biele stele
va palese il gno destin.
Va daûr di chê montagne
là che al è il gno curisin.
29 dicembre 2008
Interviste su Teleudine/ter
Un grazie e un salût a dute la redazion.
28 dicembre 2008
Consei pe leture: Pinochio
Buine leture cu "Lis baronadis di Pinochio" voltadis par furlan di pre Antoni Beline.
Cjariât di christianromanini
Ps: un grazie al costumist pe maiute e un grazie a la regjiste pe assistence tecniche! =)
27 dicembre 2008
Rat-man a scuele
Un biel progjet pes scuelis.
26 dicembre 2008
Une c***de sul comò
Mi soi ancje indurmidît e mi àn pocât parcè che o ronfavi!
25 dicembre 2008
Bon Nadâl cul Puccipresepi
Ve ca il Puccipresepi e cun di plui in version furlane!
E ringraziant chei mats dai Corona's o auguri a ducj i letôrs dal blog un Bon Nadâl!
24 dicembre 2008
Pinsîr di Nadâl
Pinsîr di Nadâl
Ven jù Signôr
dal to cîl di glorie,
ven a comedâ la nestre storie.
Ven jù Signôr
in cheste puare tiere,
là che a regnin
svindic, fam e vuere.
Ven jù Signôr
a sfantâ la pôre e il scûr,
a morestâ e a sclipî il nestri cûr.
Ven jù ancje vuê
come chê dì a Betlem,
ven a viodi dal puar
e di chel che al zem.
Ven jù in chest mont
simpri plui forest:
dome cu la tô gracie
si podarà meti in sest.
Ven jù Signôr
dal to biel cîl stelât,
ven a viodi dal mont
che al è malât.
Ven jù Signôr
a fânus il grant regâl
dal perdon e de pâs
come tal prin Nadâl.
pre Antoni Beline
23 dicembre 2008
Scjassade a Traversetolo
Regalaitlu a Nadâl
Une biele idee par un regâl di Nadâl furlan!
22 dicembre 2008
O soi "balât"
E vuê mi tocje ancje di lâ a Triest... etciù!
21 dicembre 2008
A proposit di cine
Tal trailer si viôt ancje la nestre scuele!
Trentespagnolets i à dedicât une sintetiche recension, ma ancje al nestri Thermo al à voie di dî la sô plui che sul cine, suntune recension che nancje a mi nol è che mi vedi esaltât. Ma ancje jo come lui, no ai viodût il cine: Thermo, magari o lin a viodilu insiemit, no? =)
20 dicembre 2008
Alc&ce
E la cuviertine no podeve no jessi dedicade al Nadâl.
Par sugjeriments e curiositâts sul gjornalut, si pues scrivi une e-mail a Erika Adami, coordenadore de riviste, ae direzion: adami@lavitacattolica.it
18 dicembre 2008
Il diari di Tosoni
17 dicembre 2008
Dut un cine!
16 dicembre 2008
Marcjât de solidarietât
L'apontament cu la solidarietât al è par domenie ai 21 tor 2 e mieze fint 9 di sere.
Tal prin coment, us met cualchi element di plui par cognossi la iniziative.
15 dicembre 2008
Interviste su TeleUdine/bis
Conciert di Nadâl
L'apontament al è par sabide a lis 20.45 no tal auditorium di Maian, ma TE GLESIE DI MAIAN. Ancje se in glesie al è plui grant, us consei dut câs di rivâ adore parcè che pal solit e rive tante tante int.
Pre Toni su VTC
14 dicembre 2008
13 dicembre 2008
Int di Maian tra i delegâts dal Pdl
O ai viodût che e je ancje int di Maian: viodìn se o ricognossês ancje voaltris cualchidun tra i 61 che il partît (?) al à nomenât. Forsit, ancje se si spietave la fusion di diviers sogjets politics, cualchidun si è za fondût...
Ve ca i nons: Lorenzo Bosetti, Astrid Burelli, Mattia Callegaro, Alessandro Caragnano, Jacopo Chiaruttini, Claudia Collorone, Franco Costantini, Vittorio Covella, Giacomo Crismale, Antonio D’Alfonso, Sergio Dapiran, Giancarlo De Zorzi, Giovanni Di Meo, Bruno Eva, Roberto Facchin, Alvise Faotto, Alan Gadler, Clara Gallosi, Ettore Ganz, Giovanna Iesse, Lauretta Iuretig, Thomas Jansen, Bedel Kobla, Giancarlo Laboranti, Paolo Lazzeri, Chiara Liut, Rocco Lo Bianco, Emanuele Loperfido, Giorgio Maranzana, Livio Maraspin, Sergio Mari, Paola Marsich, Davide Mauro, Franca Montini, Carlo Muset, Francesca Musto, Fernando Padelletti, Gianluca Papallo, Debora Petri, Guido Pilutti, Margherita Plos, Rita Rapotez, Matteo Rizzato, Walter Santarossa, Roberto Santin, Manlio Savorgnan, Adriano Schreiber, Moreno Sfiligoi, Pierpaolo Silli, Walter Stringaro, Andrea Tognato, Raffaella Tomada, Paolo Turozzi, Roberta Vlahov, Natale Zaccuri, Renata Zampa, Roberta Zanet, Gianluigi Zanusso, Denis Zigante, Nevio Zorzetto, Daniele Zotto.
12 dicembre 2008
Lunis a Manià cun Robin Williams par furlan
Ma no dome cine: il nestri diretôr Dree Venier al interviste il professôr Remo Cacitti, autôr di un dai libris insom aes classifichis di vendite dal moment, scrit cun Corrado Augias: “Inchiesta sul cristianesimo - Come si costruisce una religione”. Te interviste il prof. Cacitti al dîs “Glesie Furlane e je une associazion di predis e di laics che e opare tal plen spirt dal ultin Concili Vatican II: e je la glesie – in câs – che e sta tradint chel Concili”.
Dut chest e tant altri si podarà sintî e lei ancje a Manià li de sale “Antonio Centa” dal teatri “Verdi” ai 15 di Dicembar a lis 8 e mieze di sere, cuant che il Comun de “capitâl dai curtìs” al ospitarà la presentazion dal Numar: a intervegnarìn jo, Alex Olivetto, Massimo Garlatti-Costa, regjist e autôr dal documentari "Friûl viaç te storie" che al sarà proietât vie pe serade.
La riviste e je disponibil intes miôr ediculis e librariis. Par savê cemût abonâsi o viodi i numars passâts si pues visitâ il sît www.lapatriedalfriul.org .
Gramatiche fonetiche furlane
Par savê alc di plui, fracait chi.
11 dicembre 2008
Daniele inmò a Rome
Rome, ai 12 di Dicembar
Zornade penze chê di îr. Dopo un cafè otim bevût li dal storic bar Giolitti ufiert dal president dal Fogolâr di Rome Adriano Degano, il grup si è metût in file par jentrâ a Montecitorio. Cui che come me al vîf la politiche cun passion e interès, passâ la soie di chê sale al è stât une grande emozion. Mi soi sentât intun puest centrâl e cun chei altris o ai assistût cun atenzion ai intervents di Franco Frattini, Gianfranco Fini, Renato Schifani e Giorgio Napolitano. A la fin de assemblee la nestre ativiste dal Fogolâr furlan di Santo Domingo, la simpatiche e biele Sandy Gobet e je lade in Rai par une interviste, intant che la segretarie dal Senatôr Ferruccio Saro nus spietave me, Ilaria, Walter e Igor. Nus à fat visitâ lis stanziis dal Senât e dopo nus à compagnât al riceviment cul parlamentâr di Martignà. A lis 4 e mieze dal dopomisdì a son tacadis lis voris li de FAO, ocasion par cognossi i furlan Marco Bravin di Mendoza, Aljandro Borghese di Cordoba, la za nomenade Sandy di Santo Domingo, la venite (ma amie dai furlans!) Sarah Bianquin Chiapinoto di Santa Maria in Brasîl. Tai voi di Sandro Faner dal Fogolâr furlan di Bahia Blanca o ai viodût dute la maravee di jessi rivât pe prime volte in Italie e il desideri di lâ il prime pussibil a Aquilee, tiere dai siei vons. Tal dopomisdì une biele fevelade tra di nô e l'Assessôr regjonâl Roberto Molinaro disponibil a scoltânus e a conseânus. Dopo une cene intun piçul ristorant, une sane durmide par frontâ vuê lis voris di comission e in serade grant gale cun specialitâts regjonâls (di chestis, tantis a son furlanis!).
Di Rome un “Mandi di cûr!”
Daniele Martina
(al continue...)
10 dicembre 2008
La impuartence di une date
Ancje jo o soi convint che par un popul al sedi impuartant vê une date di celebrâ, par ricuardâ e par fâ cressi la cussience (cence però fermâsi dome a une date sul lunari!).
Par dî la veretât une fieste cussì e je za chê dai 3 di Avrîl e mi à fat plasê lei tal comunicât de Provincie che no si tocjarà il valôr e la impuartance di chê date li. Duncje, volint jessi propositîf no mi displâs che si feveli ancje di altris datis e stant che il President Fontanini nol à inmò decidût mi permet di sugjerî la date dai 27 di Fevrâr dal 1511, che za di cualchi an a Radio Onde Furlane a àn batiade Zornade furlane dai dirits e che e cole par ricuardâ il grant riviel contadin de joibe grasse dai 1511 cuant che il popul, vint cjapade cussience de sô fuarce, al à brusât i cjistiei dai siorons di in chê volte che lu oprimevin.
Par lei il comunicât de Provincie di Udin, lait sul prin coment. E voaltris ce proponêso?
Furlan in Argjentine
La Fondazion CRUP
Vie Manin, 15 - Udin
la Universitât dal Friûl - CIRF
Vie Petracco, 6 - Udin
e la CLAPE - Friûl dal Mont
Vie del Sale, 9 - Udin
A àn cetant plasê di invidâUs al incuintri di studi di joibe ai 11 di Dicembar cu ven,
li de sale riunions de Fondazion CRUP di Udin, in vie Manin 15, a tacâ des 11.00 sul argoment:
Fevelâ furlan in Argjentine
Imagjinis e impressions di un viaç di ricercje in Argjentine, in preparazion de tesi di lauree di Sofia Solayne Noboa Feliz in Lenghis e Leteraturis forestis, puartade indevant cu la assistence de Prof. Rizzolatti, diretore dal CIRF.
Sofia, partide ai 9 di Otubar e tornade ai 15 di Novembar di chest an, e à contatât cuasi 150 fameis di emigrâts furlans residents a Buenos Aires, a Cordoba e a Colonia Caroya. Cun lôr, e à compilât un cuestionari di pueste, e regjistrât imagjins e intervistis une vore significativis.
La Sô presince e sarà cetant preseade.
Salûts di rispiet,
Dot. Silvano Antonini Canterin
Prof. Piera Rizzolatti
Siôr Gianpaolo Della Schiava
Segretarie dal incuintri:
CLAPE – Friûl dal Mont
Vie Sottomonte 30
33011 – Dartigne
mail: info@clape.it
sît: www.clape.it
Daniele, un furlan a Rome
Mandi Friûl.
08 dicembre 2008
Scritôrs o letôrs?
Un popul che nol lei, al è dificil che al tachi a scrivi. E je vere che magari autôrs di gale a son za rârs di se: tal articul si ricuarde Pasolini pe poesie, ma si dismentee pre Antoni Beline pe prose. Jo stes no ai rivât inmò a lei ducj i libris che al à scrit pre Toni. Trops di chei che a lei chest blog lu àno za fat? La rispueste a cheste ultime domande e je la rispueste secont me al parcè che i primis leteraris a son in crisi. Fintremai che no si varà un public di letôrs, al sarà dificil vê une cressite. E di chest no si pues fâ une colpe a la int. Ma no si pues sierâ i voi devant de responsabilitât di cui che al à la pussibilitât di produsi. Mi plasarès che ancje i autôrs a frontassin il marcjât dal libri in lenghe furlane e lu fasessin no contentantsi di produsi art, ma spindintsi par promovi la lôr produzion. Nol baste scrivi un biel libri se dopo nissun lu lei. E par tirâ dongje il letôr tocje ingolosîlu, magari prin cun alc di acessibil ancje in tiermins di lungjece e dopo lant a proponi tescj cun snait e cun elements che a podedin plasê ai zovins: tal cine par furlan si à viodût, ma te leterature mi ven tal cjâf Donald dal Tiliment, Niari, il stes pre Toni al scriveve "...et incarnatus est", test teologjic une vore profont e dificil, ma al veve tacât tradusint e proponint al so popul lis flabis di Fedro (il prin lavôr par furlan) o Pinochio o tescj man a man simpri plui articolâts. Dome puartant par man la int pas dopo pas, si podarà vê un public che al cres e al domande simpri plui libri e cun nivel simpri plui grant. Se invezit si bandone la int, no stin a lamentâsi se dopo i premis leteraris no vignaran plui assegnâts.
06 dicembre 2008
Il Presepe di Franco Maschio a Udin
05 dicembre 2008
Interviste su TeleUdine
Un grazie a la redazion di TeleUdine che mi à dât cheste oportunitât.
04 dicembre 2008
Dof su cjarte
A fevelaran la prof.e Silvana Schiavi Fachin, Antonio Buiani e Sandri Carrozzo.
Il dizionari al è in vendite a 48 euros, ma par cui che al va a la presentazion o lu ordene prin des fiestis di Nadâl al è scontât a 40 euros.
03 dicembre 2008
Musiche e Premi Friûl
Teleudine nus conte cemût che e je lade cuntun servizi specific, e invezit chi sul Gazzettino o cjatais l'articul.
Iniziativis di solidarietât
Ve chi il calendari complet.


text:
Ûs publics de lenghe furlane
La lenghe furlane in dì di vuê si le viôt par sigûr une vore di plui ator, tacant de segnaletiche istituzionâl (de indicazion cuadrilengâl ae jentrade de sede dal Consei regjonâl a Triest aes insegnis bîs- o plurilengâi che si cjatin in tancj uficis publics di Ents locâi e Aziendis sanitariis, in particolâr intal teritori des provinciis di Udin e Gurize) e stradâl (in tancj comuns, tacant di chel di Udin, e in dute la rêt des stradis provinciâls di Udin e Gurize) e de cartelonistiche toponomastiche ae jentrade e ae jessude di tancj centris abitâts. Chestis a son lis formis plui visibilis de presince de lenghe furlane inte vite publiche, tes aministrazions, tes istituzions e tai servizis.
Vie pai ultins vincj agns, ancje se une vore di mancul di ce che al sarès necessari e di ce che al è previodût de normative di tutele, il furlan al è jentrât ancje in chescj setôrs, tra sîts internet istituzionâi, campagnis di comunicazion e documents ancje par furlan.
Tra i progjets inviâts di diviers Ents teritoriâi metint in vore la Leç 482/1999 a son i Sportei linguistics, struturis cun operadôrs in possès di competencis linguistichis e professionâls specifichis che la lôr ativitât e à chê di disvilupâ la comunicazion e la informazion pai citadins doprant il furlan, di promovi l'ûs sociâl de lenghe “tant che lenghe”, sei intal setôr public che in chel privât, e di sburtâ la produzion culturâl par furlan e la sô difusion inte comunitât.


text:
Gjenue
Gjenue al è un comun di plui di 550 mil abitants, cjâf lûc de omonime Citât metropolitane de regjon Ligurie.
Teritori[cambie | modifiche il codiç]
Gjenue e je logade tal mieç de Ligurie, dilunc di cirche 42 chilometris di cueste, ae estreme bande ocidentâl de Riviere di Jevât. Daûr dal puart e des frazions costieris, si cjatin i prins rilêfs dai Apenins. La citât e je dominade de 'Lanterne, un fari alt 117 metris, visibil a 30 chilometris, che al è il simbul de citât.
Storie[cambie | modifiche il codiç]
La storie di Gjenue e je, in dut câs, influençade dal mâr, di simpri pont di riferiment de metropoli. La citât e fo une des Republichis marinaris, insiemit a Vignesie, Pise e Amalfi.
Probabilmentri, il periodi plui florit pe citât al fo i vot secui di Republiche: Gjenue e jere la capitâl di un stât che al comprendeve scuasit dute la Ligurie, la Corsiche, il bas Piemont e la isule di Capraie.
Tal 1814, il teritori de Republiche al fo anetût al Ream di Sardegne, daspò des decisions dal Congrès di Viene.
Il XX secul, e in particolâr il periodi dal Fassisim, al viôt la creazion de Grande Gjenue: in altris peraulis, la union di plui di vincj comuns dal litorâl, come Nervi, Pegli, Sampierdarena, Voltri e altris, par creâ une uniche grande metropoli, dilunc di dute la Marine di Gjenue.


text: ll Moviment Civic Culturâl Alpin-Adriatic dal Fogolâr Civic e il Circul Universitari Furlan de Academie dal Friûl, sot direzion dal prof. Alberto Travain, a àn rignuvide la lôr tradizion di meti jù une rose alì dai gatars des presons dal Cjistiel di Udin, costum inviât di chês sociis alì tal 1997 par memoreâ ducj chei che tai secui, a cavalot des Alps di Jevât, a àn mostrât, juste a cost de vite, di sei tacâts pardabon a une patrie regjonâl cûr storic de Mittel-Europe, un tant tal inovâl che i àn taiât il cjâf a Marc di Murùs, ultin banderâr dal principât di Aquilee di une volte, puartebandiere dal standart chel famôs cu la acuile, discjavaçât propit in chê galere ai 19 di Març 1421 che no si jere pleât al domini di Vignesie. Tra chei “martars de patrie aquileiese”, tra chei patriots regjonâi o “euroregjonâi” ante litteram – stant che chê e jere la misure, internazionâl, di ca e di là des monts, dal Stât patriarcjâl di Aquilee – chest an culì si à volût ricuardâ, in particolâr, juste pai cinccent agns che al è stât condanât a murî, chel pre Bortul di Mortean, che te Rinassince al veve cirût di tornâ a meti sù il patriarcjât politic aquileiês parant fûr dal Friûl l’invasôr venezian cul jutori des armis asburgjichis. Al ricuart a jerin ancje l’assessôr dot. Enrico Pizza, rapresentant dai sorestants comunâi di Udin, capitâl ultime dal Patriarcjât, e il Diretôr dai Museus citadins, dot. Marco Biscione.


text:
Alore… Une vore di robis buinis di contâ.
A scomençâ de presince di tancj fruts jenfri il public, stant che a vevin partecipât in tancj de scuele di Vildivar inte sezion a lôr dediade, e lant indenant cuntune partecipazion buine, sedi parcè che al inten lis contis, sedi lis poesiis.
E biel al è stât ricuardâ i ispiradôrs dal concors: vôs de basse che magari no tancj a cognossin, o che ancje se ju cognossin, magari no si à mai fat un sfuarç par lâ insot cul savê ce che a àn fat.
O vin scuviert alc di plui, cussì, no dome su int come Luciano Morandini o Gina Marpillero, ma ancje su Pre Zaneto e Tita Marzuttini, su Alviero Negro e Pierluigi Visintin.
Ma no di Contecurte? Jerino?
Sì ve po!
Il tierç premi pe poesie al è lât al nestri fidât famei Checo Tam, che lu podês viodi a ritirâlu achì.
Al secont puest si è classificade Egle Taverna, une altre che ogni tant e je capitade inte nestre Ostarie, e vincidore e je stade Giacomina De Michieli.
Pe sezion dai fruts, devant di chei di Vildivar, e à vinçût Rosslla Dosso, dal liceu Alighieri di Gurize.
E pes contis? Ancje chi partecipazion di rispiet, cun il vincidôr, Gianluca Franco, che al stât vincidôr ancje dal San Simon di l’an passât, e cun il vuestri ostîr che al è rivât secont, cuntune conte, La gjate, che viodarìn di fâus lei.
Tierç, cu la conte che e jere sigure la plui origjinâl, Alessandro Di Pauli.


text:
Dialic su une des fondis dal pinsîr profont
de nestre int, che e ven indevant
za de tarde ete di Rome
“Ce sorprese, Berto! Bundì! Ancje tu achì?” “Bundì Toni! Ce vûstu… ae nestre etât, nus tocje fâ cualchi revision ae caroçarie. O ai un zenoli che al clope.” “E jo, Berto, un ombul che al dûl che mai. O speri dome che il miedi nol vedi chê di operâmi, che o ai une vore di intrics cumò. O ai ancje i muredôrs in canoniche. Ce cumbinazion cjatâsi culì. La ultime volte che si sin viodûts o jeri vignût a cjatâti pe cuistion di S. Paulin. Ti visistu?” “Sigûr. E ce biele tabaiade, Toni.” “Eh, tu tu cognossis benon la storie dal Friûl e alore jo o profiti dal to savê ancje cumò. Tant o vin almancul miezore di spietâ, no mo?” “Magari cussì no, a son in ritart. O podìn fevelâ sigûr, ancje par imbroiâ il timp.”
◆ “Alore, Berto, a mi mi à vignude une asse cuintri di Dante. E sì che mi jere simpri plasût e lu citi dispès tes predicjis. Ma di cuant che il Friûl al è inagât di iniziativis su Dante, il Sommo Poeta mi à lât fûr pai voi. Dantedì, D’ante litteram, Il mio amico Dante, I biscots di Dante, Dante a Nordest, fintremai o ai viodût la locandine di Dante in Carnia. Di dut. Un grum di events dapardut. Mi mancje dome Dante a Rualp e mi scjampe une peraulate!” “Ma Toni, e je la politiche che e decît. O cussì o nuie becins!” “O sai ma, propit in Friûl, onzi in cheste maniere il poete che la uniche robe che al à scrit di nô e je dome chel crudeliter eructant ces fas tu. Fevelâ a pitinton di lui che al dîs dome che nô, te nestre lenghe, o rutìn ‘ce fâstu’ come bestiis salvadiis che a mangjin cjar crude! Mi somee fûr di misure!
◆ Chel che, però, o ai voie di domandâti nol jere di Dante, che o ai capide la cjastronade de robe tignude sù cu la traine dai contribûts. Dante mi à dome fat nassi un dai miei carûi: i furlans sono pardabon tant ruspiôs, grubians e coiars?” Pre Berto al pense un tic e: “Cjar pre Toni, tu âs intivât un cantin che mi stâ une vore a cûr: la rusticitas dai furlans! Un prin suspiet lu ai vût cuant che mi soi inacuart che Macôr, il stranon dal nestri patron S. Ermacore, al vûl dî, ancje pal Pirona, ruspi e sclapeçocs.” “No lu savevi, Berto.”
◆ “Ma la olme plui famose e je chê di Fortunazian, vescul di Aquilee tal timp dal imperadôr Costant. S. Jaroni, il grant tradutôr de Bibie, al dîs che Fortunazian al scrîf i coments dal vanzeli brevi sermone et rustico. Se brevi si capìs che al vûl dî “curtis e che si tocjin”, di bon furlan che al jere, chel rustico al vûl dî a clâr che al à doprade la lenghe dal popul, chê dai contadins e no chê dai studiâts. O ben, par jessi sigûr di fâsi capî, al veve scugnût scrivi intun latin une vore diferent di chel classic. Cheste e je la prime citazion di une lenghe furlane arcaiche! Za cussì la definizion di ruspi mi starès ben, ma ruspi o rustic par me al à ancje un altri sens!” “Se si fevele de lenghe dai contadins, il sens mi somee clâr, no mo Berto?”
◆ “Viôt, Toni, che rustic al torne fûr ancjemò te storie. Doi secui dopo di Fortunazian, il pape Pelai I al ofint i Aquileiês, ju trate di provinciâi e ju clame cjaviestris propit pe lôr rusticitas. Dut parcè che no vuelin pleâsi aes decisions dal concili di Costantinopoli dal 553. I aquileiês (e in principi ancje i milanês) a refudavin lis conclusion di chel concili che a jerin vignudis fûr dal imperadôr e alore a deventin schismatics, ven a stâi dividûts dal pape, e si svantin de lôr rusticitas par dispreseâ la urbanitas di Rome. Miôr jessi rustics, sempliç, onescj e coerents cul vanzeli che crodi intune fede sofisticade, filosofiche, di grancj savints. Miôr la tradizion dai contadins – disìn – che lis elucubrazions dai teolics.” “No vevi mai pensât, Berto, a chest significât dal jessi rustic… ma mi plâs.”
◆ “No je finide, Toni. Dopo altris doi secui o vin ancjemò citazions di rusticitas. Il Patriarcje Paulin II, tal concili di Cividât dal 796, al dîs che i rustici furlans a fasevin fieste la sabide e no la domenie, come i Judeus…”
◆ “Tra cualchi minût i tocje a lui jentrâ dal miedi – e dîs la infermiere a Berto. Che si prepari!” “O rivi. – i rispuint; e dopo, a Toni – O varès di fevelâti di Sante Sabide, di Alessandrie, dai terapeutis, dal Credo, dal bal tes sagris e di une vore di altris usmis su la origjin de nestre Marie Glesie; ma il dotôr mi spiete. O voi.” “Mandi Berto, graciis e scugnìn tornâ a cjatâsi!”
◆ Restât bessôl, Toni al rumie dut ce che al à bevût di chel poç di cognossince che al è Berto. “Ancje jo o soi un rustic – al pense tra se Toni – nassût contadin e predi di mont. Berto al à cjatade une olme che di Ermacore/Macôr e Fortunazian e travane ducj i patriarcjis fin in dì di vuê. Une olme che e sclarìs parcè che i furlans a varessin di jessi cussì come che ducj ju piturin: onescj, salts e lavoradôrs. No ducj, eh! Dome se a restin rustics, tal sens di jessi fedêi a cheste lôr identitât peade aes peraulis de tiere, tant che naturalitât, fadie, integritât, sobrietât e pâs, e no peâts al podê o no colâts te vuate de omologazion. Se fevelâ furlan al vûl dî jessi chest stamp di rustic – al va dilunc a pensâ Toni – alore o fevelarai furlan simpri, ancje cul miedi. I furlans a son pardabon rustics tal sens di peâts ae tiere cun lidrîs fondis che a rivin a Alessandrie, ae Gjermanie e cuissà indulà. O vin di jessi braurôs di cheste rusticitas, sapience antighe de nestre mari glesie di Aquilee, la anime sclete dal popul furlan. Mi vegnin iniment chês peraulis di Pasolini ‘Fontana di aga dal me paìs. A no è aga pì fres-cia che tal me paìs. Fontana di rustic amòur’.” “I tocje a lui – e çoncje la infermiere ducj i biei pinsîrs di Toni – che si comodi.” ❚
LA STORIE – La “rusticitas” che e marche di simpri il caratar e la civiltât dai furlansDiego Navarria
Dialic su une des fondis dal pinsîr profont


text:
Cordovât
Nomenât bielzà tal secul XII, il complès fortificât al fo possediment dal vescul di Concuardie, che i spietà il titul di marchês di Cordovât. Il guvier al jere afidât a un gastalt cu la colaborazion di cuatri membris e rezût di leçs di prime dal 1270, riformadis e slargjadis dai vescui Fulcheri di Çucule Guido de' Guisis. La funzion di gastalt cul lâ dal timp e deventà in pratiche ereditarie inte famee de' Ridolfi, che dispès e fo clamade ancje dome di Cordovât. Il borc fortificât, di grandis proporzions, al jere sierât di une cente di muris a forme sù par jù di cuadrilatar e protezude di un fossâl larc. Al reste ancjemò cualchi bocon de cente e lis dôs puartis, meridionâl e setentrionâl. Par dentri al jere il cjistiel, sdrumât tal secul passât, cu la alte torate mestre e il turion, e altris cjasaments, cualchidun ancje di valôr e che al è ancjemò, come il palaç Ridolfi Bozza Marrubini, elegant edifici medievâl ristruturât tal Cinccent, il palaç Agricola Piccolomini e la grande vile dal Sîscent di Attimis Freschi Piccolomini, cul grant parc e la gleseute di Sant Jaroni.


text:
Dante par furlan
Valutazion di un’esperience
Incuintri
Par celebrâ Dante tal an che a colin i 700 agns de muart, il Teatri Stabil Furlan, in colaborazion cu la Fondazion de Claricini Dornpacher, al à realizât la riprese video e audio di siet tocs de Divine Comedie voltade par furlan di Aurelio Venuti. Un lavôr lât in onde par streaming e par Telefriuli. Ancje la Rai e à fat iniziativis similis par radio e cussì altris artiscj ancjemò.
A indi discorin Oldino Cernoia, Paolo Patui e Carlotta Del Bianco, par fâ une prime valutazion di chestis manifestazions, analizâ il lôr significât socioculturâl, la plasticitât de lenghe furlane buine di rivâ tal profont dal poeme di Dante, lis rispuestis di cui che pe prime volte al à svicinât la Comedie ae nestre marilenghe.


text:
Domenie i soi lade a cjatâ i miei nonos in Cjargne, ju ai cjatâts avonde pulîts devant de television a cjalâ une messe. Il nono, pal so complean al veve stât a no sai ce fiere e al jere dut content. Al veve cjatât une machine che i podeve fâ le metât dal so lavôr e alore ‘nt veve compradis dôs…
I ai domandât se al scomençave a sintîsi strac di lavorâ. Se al veve pôre di murî.
Al mi a dite che “a 80 agns, nol veva nissuna pora di murî ma no i varès plasût di sei ai tar chel moment…”
Cualchi volte no capìs se lu fâs par fâmi ridi o par sintîsi vivi, ma i ai dite che al jere simpri pront a fâmi spreçâ. Lui al à dite che, sì, al jera simpri pront, ma par cê fâ nol saveva… Dutcâs al mi a dite che i soi plui biei moments al e co al fâs l’amôr. Pe none invezit al e il dí di Nadâl, parce che al sucêt plui di spes. Disse ironiche metint sù le taule pal cafè.
E come chi ridevi viodint il so cjan a menâ le code cuant chi davi un zucar a mi a dite di provâ a da un zucar ancje al nono…
Ae IV a rivave il moment dal ofertori, e al nono invezit i ai dât di scuindon un pachet di goldons, parce che le ultime volte che al jere vignût jù da nô a Lignan,viodint un goldon te splaze, no sai se al e parce che al veve dismenteât i ocjâi o parce che al veve dismenteât cemût che si doprin al crodeve che cualchidun al ves pierdût le piel fasint l’amôr.
Ce che al fasarà dai goldons no lu sai e no ai voie di savê, i ai dite. Ma o sarès distès curiose za che a son 20 agns che al è in pension. Li, mi à contât che cuant che al jere lât al ufici dal Inps ,a pene che al veve gjavât le cjamese i vevin dite che al podeve rimetile e i vevin dât le pension cence nancje domandâi le cjarte di identitât. Su chest, le none mi à cridât ca “ch’al vares vût di sbassâ bregons e mudantas che i varessin dât encja le pension di invaliditât…”
Ma ae television, al jere rivât il moment de cercje e li, il nono, no sai se par disasi o par avaritât, al studà le TV.
Le none alore si alçà di colp par scjampâ te cusine come une disperade. Po, tornant indaûr cule mantie di bachilite de moche in man a disé che no saveve se jere une punizion par vê studât la TV ma par no studâ il café, si jere dut brusât.
– Sorta chi ai studât le television senó tu no tu studavas plui il gas. Al disé il nono. Daspò, dopo une polse, seri come un plevan ae benedizion ma i voi in sbighet par spiâ le mê reazion, al contà che di buinore, metint le cjamese i jere restât un boton te man, daspó metint lis scarpis a i jere restât le coree te man e comò che al veve di lâ a pissâ al veve pôre di fâsi dan…
I no sai trops agns che vivaran inmò i miei nonos ma al mi displasarà un grum cuant che laran. Il lôr fevelâ lunc ma sclet e le lôr ligrie vere o pustice mi mancjaran. Cu la etât che àn, a son inmò pulîts e a voltis miôr di me. Anzit, o vevi di ringraciâ le none pal so bon consei. Le ultime volte chi eri stade dal miedi o vevi vût un farmac par durmî e jê a veve volût savê il parcè. Cumò o duar cence interuzion dute le gnot parcè che in gracie dal so consei, invezit di cjapâlu jo, il sonifar lu doi al gno om.
di Jaio Furlanâr


text:
Obietîfs de comunitât di chescj 12-18 mês
Panoramiche
La finalitât principâl dal Consei di Fedora al è chel di identificâ i obietîfs a curt, medi e lunc tiermin de comunitât di Fedora e di organizâ e favorî al miôr il rivâ a davuelziju. Cheste sezion e documente i obietîfs a medi-tiermin che o ven evidenziât (come spiegât tal at costitutîf dal Consei). Ogni obietîf al à un Comant di Obietîf che al è responsabil pai sfuarçs di coordenament al fin di rivâ al compiment dal Obietîf, pe valutazion e rindicont sui progrès, e par lavorâ cun regolaritât cun ducj i grups di lavôr pertinents in Fedora, par sigurâ che dut al ledi indenant.
Proponi un obietîf
Ducj i membris de comunitât a puedin proponi un Obietîf al Consei (espon su la mailing list e se ben volude, vierç un cartelin). Logjic al è che la int e à di jessi in carghe al comant par fâ il lavôr necessari — un obietîf, cence int che e à desideri vîf di implementâlu, nol larà lontan.
Obietîfs atuâi
Community Outreach Revamp
- Somari
-
This objective will be an initiative to revamp several community outreach teams within Fedora that are struggling to function, or need more support to truly become a success. The objective will bring together Ambassadors, Ambassador Emeritus, Join SIG, and Advocates all under the same umbrella of CommOps in a clear and cohesive structure.
- Objective Leads
-
- Trate di timp
-
8-12 months
- Detais dal obietîf
-
See the wiki page.
Websites & Apps Revamp
- Somari
-
To reboot the websites team to include webapps in the scope of work and set up the team so that they can grow capacity in the future to build new exciting apps to meet community needs.
- Objective Leads
-
- Trate di timp
-
8–12 months
- Detais dal obietîf
-
See the wiki page.
Storic e futûr
Viôt i Obietîfs/Completâts e Obietîfs/Potenziâi


text:
Sabide ai 16 di Març dal 2019 a Spilimberc par “Folkest in Primavera” il conciert de LE ORME “Sulle ali di un sogno”
… al partìs di Spilimberc il tour 2019 cu la anteprime di presentazion dal gnûf album “Sulle ali di un sogno”…
SPILIMBERC- Folkest, l’international folk festival furlan che aromai di cuarante agns al esplore lis musichis e lis culturis dal mont, al propon ancje pe sô 41e edizion une buine anticipazion de Vierte cun Folkest in Primavera 2019, che al ven prime de solite colocazion estive dal festival, in calendari tra i mês di Jugn e Lui (20 Jugn – Lui lis datis di chest an). Il prin dai apontaments de Vierte ’tal è un vêr e propri event cu la anteprime dal conciert di presentazion dal gnûf album de mitiche band di rock progressîf dai agns Sessante Le Orme, che e propon in esclusive pal trivenit al Teatri Miotto di Spilimberc sabide ai 16 di Març aes 9 sore sere la viertidure dal tour “Sulle ali di un sogno”.
Dopo un 2018 che al à viodût Le Orme protagoniscj di doi tour tal forest (Gjapon a Mai e Messic a Novembar) e di un tour talian cul storic violinist dai King Crimson, David Cross, il gnûf an si vierç cu la presentazion di chest gnûf album, che al sarà in distribuzion cui 15 di Març dal 2019. Par presentâ “Sulle ali di un sogno”, chest gnûf cjapitul discografic, Le Orme a àn fat une sielte in cuintritendince, decidint di esibîsi intai teatris lontans des grandis citâts, fasint di mancul des solitis tournée che a finissin par tocjâ simpri chei cartelons dai principâi teatris talians. Une sielte un pôc cuintri corint par un grup storic cun cincuantetrê agns di cariere, che al à ’sunât in dut il mont e in dutis lis citâts di Italie, che al à vendût milions di discs e che al continue a vê i discs dai agns Setante (Collage, Uomo di Pezza e Felona e Sorona) inmò vuê intai negozis e intai store online.
Il gnûf disc al sarà un salt intal passât cuntune cjalade bande dal avignî. Dal 2019 di fat, la formazion de Le Orme e torne a vê in forme stabile un ghitarist eletric inte sô formazion: une line-up di grant va, cun Michi Dei Rossi ae batarie, Michele Bon al hammond, al piano, aes tastieris e sinth, Alessio Trapella al bas, ae vôs, ae ghitare e ae pedaliere di bas e Ivan Geronazzo ae ghitare eletriche, classiche e acustiche. Chê di Spilimberc e je une ocasion pardabon straordenarie pai fans storics par tornâ a scoltâ il carateristic sound de Le Orme e gjoldilu pe prime volte pai plui zovins che no ju àn mai scoltâts dal vîf.
Cognossût come un dai grups talians plui amâts, impuartants e famôs ancje tal forest Le Orme a son, tra lis tantis bands che a vegnin de epoche beat, chê che e à vût la evoluzion plui convincente intai agns ’70. Formâts a Marghera (dongje Vignesie) intal 1966, a saltarin fûr ’su disc intal 1967 cun “Fiori e colori”, regjistrât de formazion a cuatri origjinâl. Il grup al ve un singul di grant ’sucès cun “Senti l’estate che torna” e al regjistrà il prin album “Ad Gloriam” ae fin dal 1968, fasintlu vignî fûr l’an dopo. Contignût intune cuviertine origjinâl e une vore carateristiche, l’album ’tal è inmò considerât un dai miôr de ere beat taliane, cuntune vene un pôc psichedeliche in cjançons come “Io non so restare solo”, “Fumo”, “Milano 1968”. Intal 1970 il grup al firmà pe Philips, che e à po publicât i 10 albums seguitîfs intai stes agns. La vecje etichete Car Juke Box e publicà chê volte “L’Aurora”, une racuelte di tocs di 45 zîrs che e je une vore rare. Il prin album pe Philips, e ancje il prin come tercet, al fo “Collage”, cun Aldo Tagliapietra passât de ghitare al bas e il grup cuntun gnûf ’sunôr basât ’su lis tastieris intal stîl di cualchi grup forest come Emerson Lake & Palmer. I trê a lerin ancje a Londre par seguî la atuâl evoluzion musicâl. Un bon album, “Collage” al à cualchidun dai miôr tocs di simpri, come “Sguardo verso il cielo” e “Cemento armato”.
Prevenditis viertis pal conciert dai 16 di Març al Teatri Miotto di Spilimberc: Informazions par comprâ i biliets: info@folkest.com – 0427 51230 – 335 1202124
Prevenditis online: www.folkest.com o li di Folkest (Teatri Miotto) – Spilimberc (tel 0427 51230); “Angolo della Musica” in vie Aquileia 89 Udin (tel 0432 505745); “Fioreria Punto Verde” in vie Matteotti, 4/b a Tumieç (tel. 0433 40114).
INFO STAMPA: ufficiostampa@novajra.it
(335.6023988 – 392.2067895)


text:
Centriçampe
«Citât di progjets che a puartin risorsis de Europe»
Vincenzo Martines, 54 agns, nassût a Triest e dai 7 agns a Udin. Par 8 agns al à zuiât di balon tai zovins de Udinese. Si è indotorât in Economie, al à scomençât a lavorâ tal privât. Tal 1991 si è iscrit al Pds, po Ds e Pd. Al è stât vicesindic di Udin cun Sergio Cecotti e Furio Honsell e dal 2013 al è conseîr regjonâl. Candidât di Sinistra Aperta, Siamo Udine, Innovare, Partito democratico.
Udin tant che “capitâl dal Friûl”. Il dibatiment, su chest teme, al è ferbint. Ce pensial? Cuâl rûl pensial che e vedi di vê la citât?
«Bielzà tal 1947 Pasolini al diseve che bisugne trasformâ la preistorie in storie e la nature in cussience. No crôt in Udin capitâl dal Friûl tant che “caput mundi”, par vie che al volarès dî considerâ la citât un scjalin plui insù dal rest dal teritori. In dì di vuê a son tantis lis citadinis furlanis che a rapresentin il spirt e la culture furlanis».
In ce relazion aie di metisi cul teritori?
«Udin e je une citât che te sô anime, te sô storie e te sô cuotidianitât e rapresente dutis lis animis dal Friûl. Inalore in chest sens o crôt che e puedi vê un rûl ancje di riferiment. Pensâle tant che “caput mundi” in rapuart al rest dal teritori, invezit, e je une concezion vecje. Cjalantle sul presint e par cemût che o viôt il so avignî, Udin e je di par se il Friûl»
Cuâl pês aie di zuiâ in Regjon?
«Udin e à di jessi citât di progjets che a puartin risorsis de Europe. No pues, duncje, no pensâju se no slargjâts a cjapâ dentri il teritori dal dulintor, dutun cu la Universitât e fuarcis privadis. Cussì o rivarìn a jessi un teritori competitîf e a vê un rûl politic e economic te suaze regjonâl. Al Comun i spiete l’impegn di savê meti adun lis miôr energjiis par jessi prins in Friûl-Vignesie Julie».
Ce pensial di fâ pe lenghe e pe culture furlanis?
«La culture in gjenerâl e je un aspiet che al diferenzie Udin. La lenghe furlane nus permet di contâ cui che o sin pardabon. Si pues daurman meti in pins, par esempli, une Stagjon di teatri e culture furlanis, cu lis fuarcis unidis di Css, Nico Pepe, dal Teatron. Si capìs che e covente la volontât di ducj».
Su cuâi fronts pensial di intervignî in maniere prioritarie in câs di elezion?«Guviernâ cui citadins: decentrament e partecipazion; prevenzion e sigurece; sanitât e intervents cuintri la puaretât».
di Antonella Lanfrit
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
O vin incuintrât Marco Stolfo, autôr dal libri «Viaç in Europe. Ocitanie» (editât de Associazione della Carnia Amici dei Musei e dell’Arte») par domandâi cualchi riflession su la situazion di cheste minorance trans-statâl.
Nus presential in struc la Ocitanie?
«E je chel teritori là che si doprave e si dopre ancjemò la lenghe ocitane, la lenga d’óc, che in dì di vuê al sta dentri dai confins di cuatri Stâts: chel francês, chel talian, chel spagnûl e il Principât di Monaco. Cheste cundizion e va a incidi in maniere fuarte sul fat che la situazion politiche, juridiche e sociâl e je une vore diferenziade. Al è un fatôr di debolece, ma al pues deventâ ancje un element di fuarce, par esempli inte metude in vore di progjets di cooperazion teritoriâl europeane (par esempli Interreg), che a àn cjatât te dimension linguistiche e culturâl ocitane un riferiment impuartant e unitari. Ancje la campagne pal ricognossiment dal ocitan «patrimoni imateriâl de umanitât» de Unesco e à plui pussibilitâts di vê sucès par vie di podê vignî sapontade di cuatri Stâts e no dome di un sôl. I ocitans no so i unics a jessi «trans-statâl»: si podarès dî compagn dai frisons (Paîs Bas e Gjermanie) e dai catalans (Stât spagnûl, Stât francês e Stât talian)».
Cemût si comentie la situazion di cheste lenghe, siore ma cence stât?
«La Ocitanie e je – par dîle cun Sergio Salvi – une «nazion improibide». Chest al vûl dî che, magari cussì no, nol baste vê une lenghe e une leterature di gale. De crosade cuintri dai Albigjês indenant, il podê organizât al à simpri vût altris prioritâts linguistichis, dal edit di Villers-Cotterêts dal 1539 ae Relazion su la necessitât e sui imprescj par distirpâ i patois e rindi universâl la lenghe francese dal abât Grégoire dal 1794 fintremai al articul 2 de Costituzion francese di cumò e al articul 1 de Leç 482/1999.»
Cemût ise la salût dal ocitan?
«E je une lenghe che tai siei dialets si manten avonde tes areis periferichis, di mont e di campagne, là che però e je pocje int (par esempli il gardiol, la varietât di Guardia Piemontese in Calabrie, al è considerât a risi di estinzion stant che a son pôcs chei che lu doprin) e che e je daûr a recuperâ cualchi spazi tes areis metropolitanis (Nize, Marsilie, Tolose…), di dulà che je stade cuasit scancelade tai ultins sessante, setante agns, in gracie de sô discrete e diferenziade vivarositât artistiche (leterature, audiovisîfs e musiche), tai media (internet, soredut, e alc di radio e tv) e te scuele (de normalizazion in Val di Aran aes sperimentazions tes scuelis publichis francesis e talianis fintremai aes Calandretas, lis scuelis privadis bilengâls). Cun di plui il gnûf statût de Catalogne al rinfuartìs il so status di couficialitât a nivel regjonâl».
Christian Romanini
ATUALITÂT – Viaç in Europe – Ocitanie............
O vin incuintrât Marco Stolfo, autôr dal libri «Viaç in Europe. Ocitanie» (editât de Associazione della Carnia Amici dei Musei e dell’Arte») par domandâi cualchi riflession su la situazion di cheste minorance trans-statâl.


text:
Daspò i lavôrs di sistemazion, il mês stât, ai 15 di Avrîl dal 2015 e je stade screade la “Cjase de Ete di Mieç” di Cividât. I lavôrs a son lâts indenant cun timps svelts, tant che il progjet – presentât intal 2013 – al è stât metût in vore intal Otubar dal 2014 e al rivât insom juste cumò, rispietant i timps previodûts. Il progjet di sistemazion e di gjestion al à vinçût il prin premi dal bant 2014 par “Progjets integrâts public/privât pe realizazion di servizis ricreatîfs e par ativitâts culturâls, dentri dal Program regjonâl pal disvilup rurâl 2007/2013, Asse IV Leader”, inmaneât dal Gal Tor Nadison. Duncje, il Comun al à podût finanziâ i lavôrs di mût di rivâ a vê un restauri cetant rispietôs dal pont di viste struturâl e storic. Il finanziament al è stât domandât adun cu la associazion Ambientarti: di fat, il bant al jere par un progjet inmaneât insiemi di public e privât. Il Comun al veve di regolâ la cjase e ae associazion i spietarà viodi di jê. Daûr di un studi fat dal storic cividin Tagliaferri intal 1980, ripuartât de storiche Silvie Zamboni vie pe scree, forsit la cjase e jere tal imprin une tor, stante la sô forme cuadrade. Dome daspò dal riviel dal 1378, butade jù la spice de tor, e deventarà la cjase di un artesan. A ogni mût, un manufat impuartanton rivât di in chê volte fin ai nestris timps.
La associazion Ambientarti e à cjapât sù il compit di sistemâ i ambients: al plantiere si cjate la buteghe dal oresin e forsit sot e jere ancje une cjanive; al prin plan e je la cjamare di durmî e al secont plan e je logade la cusine, che e je la stanzie plui grande li che si cjate il cjamin, chest par vie che plui curte e jere la fumarie e mancul pericul al jere che al cjapàs fûc dut. Po dopo, daûr de cjase si cjate un piçul curtîl cuntun porton che al da su chê altre androne.
In cheste maniere, Cividât al recupere un toc une vore biel de sô storie, che cumò a puedin viodi ducj: une testemoneance uniche intal so gjenar. ❚
Redazion
Screât il restauri de Cjase de Ete di Mieç di Cividât, che cumò e il public le podarà visitâ............
Daspò i lavôrs di sistemazion, il mês stât, ai 15 di Avrîl dal 2015 e je stade screade la “Cjase de Ete di Mieç” di Cividât. I lavôrs a son lâts indenant cun timps svelts, tant che il progjet – presentât intal 2013 – al è stât metût in vore intal Otubar dal 2014 e al rivât insom juste cumò, rispietant i timps previodûts. Il progjet di sistemazion e di gjestion al à vinçût il prin premi dal bant 2014 par “Progjets integrâts public/privât pe realizazion di servizis ricreatîfs e par ativitâts culturâls, dentri dal Program regjonâl pal disvilup rurâl 2007/2013, Asse IV Leader”, inmaneât dal Gal Tor Nadison. Duncje, il Comun al à podût finanziâ i lavôrs di mût di rivâ a vê un restauri cetant rispietôs dal pont di viste struturâl e storic. Il finanziament al è stât domandât adun cu la associazion Ambientarti: di fat, il bant al jere par un progjet inmaneât insiemi di public e privât. Il Comun al veve di regolâ la cjase e ae associazion i spietarà viodi di jê. Daûr di un studi fat dal storic cividin Tagliaferri intal 1980, ripuartât de storiche Silvie Zamboni vie pe scree, forsit la cjase e jere tal imprin une tor, stante la sô forme cuadrade. Dome daspò dal riviel dal 1378, butade jù la spice de tor, e deventarà la cjase di un artesan. A ogni mût, un manufat impuartanton rivât di in chê volte fin ai nestris timps.


text:
Cu la opare Nuviçute mê e sȗr, jessude par Samuele editore di Manià, Stefano Montello al à vinçude la sezion par furlan dal Premi di poesie San Vît, organizât dal comun di San Vît al Tiliment. Il libri di Montello, musicist dai Flk, agricultôr sociâl e scritôr, al è la traduzion in marilenghe dal Cantico dei Cantici, il libri de Bibie atribuît al re Salomon. Un lavôr scomençât 10 agns za fa, consultant cuatri versions talianis e la version in marilenghe par cure di pre Toni Beline. «In chê volte, o stavi studiant lis vilotis furlanis e, passant i Cantici, mi soi inacuart che no jerin cetant diviers dai cjants de nestre tradizion furlane. Tant al è vêr che, gjavant fûr doi tocs a câs e domandant di distingui cuâl che al fos chel de Bibie e cuâl chel di une vilote, in pôcs a rivavin a cjatâ la diference» al à spiegât Montello. Sedi il Cantico dei Cantici che lis vilotis a fevelin dal amôr, midiant di un idiome, une lenghe. «O ai ancje notât che la rassegnazion e je la stesse: une vene sentimentâl, di sperance amorose di lui par jê e di jê par lui, compagne». Stefano al è ae sô cuarte opare leterarie. Pe Forum, tal 2014, al à scrit Manuale ragionato per la coltivazione dell’orto, version taliane di Manuâl critic par il ort. L’art de la jeche, jessût tal 2008. Po La mia generazione suona il jazz, 2011. Dal an passât, L’albero capovolto. Le opere e i giorni in una fattoria sociale (edizions Bottega Errante), a cinc agns de esperience a Volpares, la fatorie sociâl che si cjate a Palaçûl.
✒ Oscar Puntel
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Scancelazion anagrafiche
Utents principâi: citadins.
Normativis di riferiment principâls: L. 1228/1954, D.P.R. N. 223/1989, D.P.R. N. 394/1999.
Descrizion dal servizi: si ven scancelâts d’ufici de Anagrafe de Popolazion Residente in chescj câs:
- par muart
- par trasferiment de residence se no interven la iscrizion ae A.I.R.E.
- par ireperibilitât aciertade su la fonde di ce che al risulte dal censiment o cuant che la persone, dopo diviers aciertaments vie pal timp, e risulte no reperibile
- par ireperibilitât aciertade dai citadins forescj dopo un an de scjadince dal permès di permanence, tal câs che no vedin rinovât la declarazion di dimore abituâl
- la cancelazion par trasferiment in altri Comun e ve di ufici; l’interessât al à di presentâsi al comun di gnove residence che al previodarà a inviâ lis proceduris relativis.
Recuisîts eventuâi domandâts: vê la residence tal comun.
Timps pe erogazion: divierse in relazion ae tipologjie de cancelazion.


text:
E cumò ce cambiaraial inte politiche de nestre Regjon daspò di chestis elezions? Dut il dibatit politic al zire ator a un sôl teme: ce efiet varaie la stangjade patide de coalizion di maiorance sul guvier dal Friul – Vignesie Julie? Ore presint lis fuarcis de aleance jessude vincidore tal 2008 no àn ancjemò prontade une strategje comun, ma al covente tornâ a meti a plomp la azion dal esecutîf soredut par ce che al inten lis rispuestis ae crisi economiche. Al covente niçâsi e bandonâ lis divisions, se no pal 2013 il Palaç de Regjon di Triest al gambiarà incuilins.
DISFATE DAL CENTRIDRETE_ “E je finide intun bagn di sanc” al à ricognossût cun scletece il governadôr Renzo Tondo. Dongje di cheste amission al à vude dut câs la premure di sigurâ: “Nuie pôre. La zonte no vignarà tocjade e o continuarìn a lavorâ cui stes ecuilibris di prin”. Ma al sa che si varà di voltâ vele, parcè che a mancjin doi agns aes Regjonâls e i procès di lunc periodi scomençâts di Tondo (tierce corsie de A4, puarts di Triest e Monfalcon, Alte Velocitât de ferade) a riscjin di no vignî tacâts prin di in chê volte. La economie e spiete jutori soredut tal cantin dal lavôr e la zonte e scugnarà fâ di plui. La Leghe traviers da so segretari politic Pietro Fontanini e à domandât plui voltis un scat indevant, e no dome in cjamp economic: ai oms di Bossi ur fâs riçâ il nâs la lentece de zonte su la riforme dai ents locâi (soredut la soluzion ibride cjapade su lis comunitâts montanis). A volaressin meti dongje plui Comuns piçui par sparagnâ cualchi franc, ma soredut a pretindin di vê plui considerazion pe tutele de lenghe furlane: aspiet che fin cumò nol è stât par sigûr une prioritât par cheste zonte. E se la Leghe e cîr gnûf snait, ancje la Union di Centri no po vê braure dal andament di chestis elezions. Se la sô aleance cu la maiorance e je un tic clope, no si pues dî che i esperiment alternatîfs a sedin lâts miôr. In particolâr il Tierç Pôl nol à vût acet masse bon di bande dai eletôrs e no si sa ce avignî che al podarà vê di cumò indevant.
IL PD AL SCJALDE I MOTÔRS PAL 2013_Chei che a cjalin invezit chestis elezions cun sodisfazion e a fevelin zaromai di “ipoteche sul 2013” a son i esponents de çampe, soredut dal Partît Democratic. Debora Serracchiani, segretarie regjonâl, e cjante vitorie e e à lis sôs resons. Al contrari di ce che al è capitât a Milan e a Napoli, dulà che i candidâts lâts a vinci a jerin peâts a Vendola e Di Pietro, culì in Friûl – Vignesie Julie i gnûfs sindics di Pordenon, Triest, Monfalcon e Palme a son ducj targâts Pd. Intai centris plui grues dome la presidente de Provincie di Triest Maria Teresa Bassa Poropat e je di une liste indipendente: la Serracchiani e pues duncje tacâ il lavôr par prontâ une alternative par cheste Regjon, ma il grop plui penç di disgredeâ al sarà la sielte dal candidât president. In vantaç l’ex sindic di Pordenon Sergio Bolzonello, ma la decision e larà par sigûr cjapade traviers de consultazion popolâr des primariis.
CUISTION FURLANE BANDONADE_Spietant ce che al sarà, al reste un got di marum intal cjalâ cemût che in dut chest panorame politic la cuistion furlane e je stade dal dut bandonade. Nissun partît, nissune liste si son riclamâts ae storiche tindince dal autonomisim furlan: cuasi che a vessin fevelât e lavorât dibant Pasolini, D’Aronco, Marchet daspò de vuere, Schiavi, Cecotto e il Moviment Friûl tai agns dal boom, dal taramot e de concuiste de universitât e Sergio Cecotti e Marzio Strassoldo tai ultims vincj agns. Ce restial di chês ideis? A cjalâ il cuadri des formazions politichis furlanis, pôc lui di nuie. Sconsolade conclusion: ancje parcè che nol è che il Friûl nol vedi bisugne di jessi tutelât e difindût, anzit! La specialitât regjonâl forsit e sarà scancelade inte riforme federâl dal Stât, lis jentradis a son simpri di mancul par vie de crisi, la lenghe e la identitât no son tignudis in nissune considerazion. Intun panorame plui larc, la globalizazion e je un flum in plene che al lasse vivi dome i popui che a tegnin ben plantadis par tiere lis lôr lidrîs: e alore cemût mai in Friûl nissun sintial plui la dibisugne di interpretâ il mont cjalantlu cun voi furlans? Isal propit lât jù par simpri il soreli di un pinsîr che al viôt inte Patrie il centri di gravitât dal fâ politiche? Dome il timp nus disarà se sot la cinise di chestis ideis e je ancjemò cualchi bore di stiçâ.
Walter Tomada
VIERZIDURE – E cumò ce sucedial?............
E cumò ce cambiaraial inte politiche de nestre Regjon daspò di chestis elezions? Dut il dibatit politic al zire ator a un sôl teme: ce efiet varaie la stangjade patide de coalizion di maiorance sul guvier dal Friul – Vignesie Julie? Ore presint lis fuarcis de aleance jessude vincidore tal 2008 no àn ancjemò prontade une strategje comun, ma al covente tornâ a meti a plomp la azion dal esecutîf soredut par ce che al inten lis rispuestis ae crisi economiche. Al covente niçâsi e bandonâ lis divisions, se no pal 2013 il Palaç de Regjon di Triest al gambiarà incuilins.


text:
Circul Cultural Eno - Gastronomic par el svilup di une sane e robuste costituzion dal giovin Morsanes.
La nestre historie
El Circul Cultural I Spanāz al nas alle epoche dai Romans quant che Aquilee a ere un important puart dall“Imperi dai Julio Caesar e companie biele. I socio fondators (boins socios par dabon): Fabritius Biscottorum, Luche Forgiarinum, Dadadanielus Vechiatorum e Michel Brunus (Brunus, tu quoque!) han decidut che a ere ore di tacą a fa i barbars come Odino comande. Cussģ, sence savvč nč lei nč scrivi a dan un colp di piccionem viaggiatorem a Vighi El Salvadi dit Attile e i disin: nin ca a bevi che an viarte le fraschie.
Di che volte el Circul a si evolut fin a rivą in epoche di Patriarcat, famosis a son le chiochis cui dignitaris e i Siors (anchie cui Siurs par disi el ver !) . A samee ca risaledi a chei timps la tradizion da Cividat - Nimis. Infatti, le sede dal Vescul Princip a ere propit a Cividat e i Allegris components dal circul, in visite di cortesie ta citat ducal (cussi dite par vie dai precedents ducas longobards che si inchiocavin lą) sbagliand strade par torną a Morsan e si inchiamini rondoland viars Nimis. Par no savč ce fa a tachin a fermasi a bevi e manghią in dutis le locandis sulle strade...an dč almancun 67 !!! Ma l“omp a l“ą le so dignitat e dentri di se al sint une fuarce che la sburte a da simpri el massimo di se stes e a no tirasi mai indaur.
Passin i ains e a Morsan I Spanāz an dan simpri pi popolaritat, anchie all“estero (parfin ta rival Chiastreons di Stradalta) a son rinomaz. Tant che sui libris di storie i fruz anchiemņ a studiin che a lč un Morsan da Ochiis e un dai Spanāz. I timps a corrin e Vignesie a rive par ca. Nol cambie nie! Si bef compain! L“unic fastidi a lč cule scorreriis dai turcs...che i vignis el cagot ! Chei no bevin, a son mussulmans!
Daur che l“episodi storic e documentat a ie“ une polemiche che no nus fa durmi e nus ten animaz par oris in ta ostarie. Al samee che i Spanāz a fossin patriottics e crodesin in ta ventade di novitat puartade dal Bunepart, senonchč cul famos armistici di Morsan l“imperator al conced le possibilitat di diventą socio anchie ai astemios. Nol vesie mai fate che mosse, parfin Ugo Foscul a i scrif un dos poesis di proteste (ladis piardudis ma savin che lis a scrittis, lu contave simpri me none bisse...e ce biel omp ca l“ere Ugo!) Purtrop par Napoleon le robis a no van tant ben e l“Austrie a rive a Morsan.
Cussi, a scomencin i mottos risorgimentai, cenis, cenutis, vin, vin, e anchiemo vin, finchč el todesc, temprat a bire ma non a bon vin, al diclare che i Spanāz an dirit di inchiocasi sot ce nazion che ur par. E chi a scomence la storie Italiane dal circul. Vittorino Emanuel Second (a dinisun), al entre trionfant a Morsan il 30 di Lui dal 1866, int ca vai, int ca sberle, int ca buse, int che cor, int che bute rosis ... i Spanāz ca van a bevi cul re. A lč chist el moment pi tochiant di dute le storie dal circul. Vittorino Manuel chal consegne une damighiane di 50 di Barbera e al ricef une di 50 di Merlot da part dal president dal circul Bepi Mazzin. A pasin i ains , a rivin iscriz di dut el mond, ma el spirit a lč simpri chel: Bef e ghiolt fin che tu podis ! Cussi anchie Gabriel D“Annunzi, une di dal 1919 al tire su une mine a Morsan e al decit di lą a continuą le chioche a Fiume. “Ma da vatu che tu ses chioc“ i disevin duc, e Lui: “guai a chel cal tire indaur el cul difront al vin terran“ (ca lč el vin istrian). A lč cussi che el Vate al va a fondą el Circolo Culturale “I Spanati di Fiume“.
(Aič storie mico miarde)
Uč come uč a sin in 23.789 inscriz, duē di morsan ... a ič une biele soddisfazion!
Le Nestris Attivitaz
Ogni an el mes di avost a Villach in Austrie a ič le fieste da bire. Nanchie disi che I Spanāz a son i prins a partģ e ogni an a fasin une mae par celebrą come che Diu Bacco al comande la celebrasion.
An 1995 :
Chei di Morsan bevin uč e anēhe
doman.
Realizzazion e Disen di Biscotti F
An 1996:
Se no tu bevis , lasse cujets i cjocs
!
Realizzazion di Biscotti F, Disen Biscotti Roberto
An 1997:
Pitost di dī monadis di sincźr al
č miōr dilis di cjoc !
Realizzazion di Biscotti F, Disen Ludovico Alessandro
An 1998:
L“alcool
uccide lentamente... no nō vin premure
Realizzade da Forgiarini Luca e Bruno Michele
An 2009:
L“an da ecobale
Realizzade dal Rus
Cimut deventą un Spanāt ?
...beh, nin a tor cun no che tal spieghin !
Realizade dal webmaster
Morsan di Strade


text:
“Din don campanon / tre pulgetes sul balcon / une ‘a file, une ‘a daspe / une ‘a fâs pipins di paste / la plui vecje ‘a pree San Vît / par ch’a j cjati un bon marît / balc e ros e colorît / come il lat, come il vin / come la flôr dal rosmarin”
Le cjatìn in cuarte di cuviertine cheste filastrocje che ducj plui o mancul o cognossin di fruts insù, magari cun cualchi variante. E cun di fat, un dai plasês di chest libri al pues jessi chel di confrontâ la version che o sin daûr a lei cun chê che o vin intai nestris ricuarts. Mûts di dî nassûts de savietât popolâr che a tratin di diviers aspiets dal vivi cuotidian: l’amôr, il matrimoni, il lavôr, la economie, la fortune e la disfortune, la bielece, la salût, lis cualitâts, i difiets, i puartaments, il mangjâ, il timp e v.i. E po une schirie di induvinei, scherçs e nainis. E par finî, nûf storiis e storiutis tramandadis des tradizions de Cjargne (la autore e jere di Darte).
Cent e cincuante pagjinis (insioradis des ilustrazions dal artist Bianzan) che nus disin ancje di plui di chel che a disin: par esempli la storie dal cjalçon tant grues che al strope il Cjarsò e da il dret par une biele recipe par fâ i cjalçons sicu Diu al comande. Chê dal Saragnò prezious nus conte de famee dai Gortans e de lôr passion pal teritori: a van a cirî claps ‘storics’ ator pal Saragnò (la val dal Incjaroi), ma une femenute une vore sveade e mande a patràs lis lôr scuviertis. Il marît che al è lât in France a comprâ une belance al è in realtât un emigrant; tô mari a mulin, to pari a seâ al è un riferiment ae dure vite contadine; Diu da Riu, Crist da Tamau e Madone dal Cau nus fas pensâ al santuari di Maria Luggau in Austrie, destinazion di pelegrinaç tradizionâl. Il pulç e la pulce e la tiritere dal Siôr Simon si puedin leilis sicu variantis de flabe dal tornâ eterni, vâl a dî di un fat che al prodûs un altri fat e po un altri e po ancjemò un e vie dilunc.
Come che e dîs la Marpillero (1912-2008) inte jentrade “‘a covente scrivi, ‘a covente cjacarâ,’a covente cjantâ, ‘a covente doprâ proverbios e mûz di dî, ‘a covente lassâ scrit encje ‘me mari ‘a diseve'”.
Se il fin de racuelte al jere chest, al è sigûr che al è rivât.
✒ Laurin Zuan Nardin
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Metût fûr in ocasion de zornade europeane des lenghis, ai 26 di Setembar, il sît www.furlanfriulano.eu al è introdusût di une biele schirie di videos li che a fevelin in lenghe furlane tancj personaçs cognossûts ancje dal public talian, o che a son dut câs rilevants pe lôr profession. A partî dal president de Regjon Tondo, un dai plui dispatussâts tal fevelâ par furlan di dut, a dispiet de sô fredece tal puartâ il furlan fûr dal ambient de famee. Tra lis intervistis video ancje Remo Cacitti, Bruno Pizzul, Pierluigi Cappello, Pietro Enrico di Prampero, Glauco Venier…
Variis lis sezions, cun tancj materiâi di discjamâ e leams cun dutis lis realtâts principâls che si ocupin di furlan. Il sît al è stât realizât par cont dal Consorzi Universitari dal Friûl, cu la supervision artistiche di Sandri Di Suald, che o vin sintût par cualchi domande.
Sandri, cemût ise nassude la idee?
E jere une idee di bielzà cualchi an fa. Mi jeri inacuart che buine part de produzion par furlan e jere scognossude e al mancjave materiâl pe didatiche.
La idee e je rivade a disvilupâsi in gracie dal intassâsi di trê piçui budgets (realizazion di videos, materiâl informatîf, inzornament dal sît dal Cuf) che, singolarmentri, no varessin puartât a risultâts impuartants. Chest, o scuen dîlu, in gracie ancje dal supuart volontari, o a cost contignût, des tantis personis e associazions che a àn colaborât, e che o ringracii di cûr.
Il sît al è stât promovût cun inserzions publicitariis sul sît di Repubblica. Trops acès vêso vût in chei dîs?
O vin vût passe 5.000 visitadôrs. A puedin no sameâ tancj, ma il sît al jere di nicje e il passaç dividût cun altris inserzioniscj, considerât che no podevin permetisi masse. Ma il risultât al è stât cetant bon. Si à ancje di tignî presint che i internautis si fermavin tor i cuatri minûts, vâl a dî par un timp une vore alt.
Il sît e je une vetrine pe lenghe furlane, ma une vetrine par atirâ clients e à simpri di jessi rignuvide. Ce vêso proviodût in chest sens?
Al è stât fat un grant sfuarç par prontâ cheste vetrine che e à carateristichis une vore impuartantis: un pês di mancul di 400 Kb par scuasit 43 giga di materiâl e 11.000 files. A front di chest, la sô gjestion e je une vore semplice. Cumò il vetrinist nol covente plui, e al baste un comès che al ledi indenant a meti dentri materiâl. Un lavôr che al podarès jessi fat di un sportelist cun scjadince trimestrâl. Miôr se a fossin lis scuelis e i interessâts a meti in rêt la lôr produzion, evitant i coscj di stampe. Pal imediât, si previôt di puartâ dentri i videos di vierzidure che a pesin sul acès e che, cul lâ dal timp, a pierdaran la lôr funzion comunicative mediade dai testimonials.
O zonti che chescj videos a vignaran trasmetûts des televisions locâls e o speri che a fasedin part di une prossime proiezion, in ocasion di manifestazions peadis ae culture e al cine furlan.
Redazion
ATUALITÂT – Furlan su internet............
Metût fûr in ocasion de zornade europeane des lenghis, ai 26 di Setembar, il sît www.furlanfriulano.eu al è introdusût di une biele schirie di videos li che a fevelin in lenghe furlane tancj personaçs cognossûts ancje dal public talian, o che a son dut câs rilevants pe lôr profession. A partî dal president de Regjon Tondo, un dai plui dispatussâts tal fevelâ par furlan di dut, a dispiet de sô fredece tal puartâ il furlan fûr dal ambient de famee. Tra lis intervistis video ancje Remo Cacitti, Bruno Pizzul, Pierluigi Cappello, Pietro Enrico di Prampero, Glauco Venier…


text:
Propit come che al à dit te sô omelie in timp di Messe pape Francesc sabide 13 di Setembar a Redipulie: “A jessi onescj, la prime pagjine dai gjornâi e varès di vê come titul: “A mi ce mi impuartial?”. Cain al disarès: “Soio jo il vuardean di gno fradi?”.
Dal viaç dal Pape al cimiteri austroungaric di Fogliano e al sacrari di Redipuglie o sin za informâts; al jere tant miôr però se i mass media a vessin metût di bande la plui part de cronache e a vessin publicât la uniche, vere, juste, grande novitât di chel incuintri cui muarts e cui vîfs: la predicje dal Pape. Chê predicje li, di bessole, e vâl plui di dutis lis imagjinis, informazions e coments.
Par chest o desideri trascrivi almancul alc di ce che il Pape al à dit:
«Dopo di vê cjalât la bielece di cheste tiere, li che oms e feminis a lavorin par tirâ indevant la lôr famee, li che i fruts a zuin e i viei a fasin siums… cjatantmi culì, in chest lûc, dongje di chest cimiteri o pues dome dî: La vuere e je une robe di mats.
(…) La ideologjie e cîr di justificâ la vuere, e cuant che no je la ideologjie e je la rispueste di Cain: “Soio jo il vuardean di gno fradi?”. La vuere no cjale in muse nissun: vielis e fruts, maris e paris… “A mi ce mi impuartial?”.
Sore l’ingrès di chest cimiteri al baline il sproc mincjonadôr de vuere: “A mi ce mi impuartial?”. Dutis chestis personis che a polsin culì, a vevin i lôr progjets, a vevin i lôr siums… ma lis lôr vitis a son stadis crevadis. Parcè? Parcè che la barbarie e à dit: “A mi ce mi impuartial?”.
E vuê, dopo il secont faliment di un’altre vuere mondiâl, si pues cjacarâ forsit di une tierce vuere combatude “a tocs” cun azions criminâls, maçalizis, sdrumaments.
(…) Chest compuartament al è propit l’incontrari di ce che al domande Gjesù tal Vanzeli. Lu vin sintût: Lui al è tal plui piçul dai fradis: Lui, il Re e il Judiç dal mont, al è chel che al à fan, sêt, che al è forest, malât, in preson. Chel che si cjape cure dal fradi al è te amicizie dal Signôr; chel invezit che no si compuarte cussì, al passe dret e al dîs: “A mi ce mi impuartial?”, chel al reste taiât fûr.
(…) Ancje vuê lis vitimis a son tantis… Cemût isal pussibil dut chest? Al è pussibil parcè che daûr des cuintis a son i interès, i plans politics pal domini dai stâts, arsure di bêçs e di podê, e je la industrie des armis che, cence di chê, al somee no si puedi lâ indevant!
E chescj inzegnîrs dal terôr, chescj organizadôrs dai conflits, come ancje i imprenditôrs des armis, a àn scrit tal cûr: “A mi ce mi impuartial?”.
La persone di sintiment e amet i sbalgjos, i dûl il cûr, si pintìs, e domande perdon, e vai.
I afariscj de vuere, cun chel “A mi ce mi impuartial?” che a masanin dentri, forsit a vuadagnin tant, ma il lôr cûr al à pierdût il don dal vaî. Cain nol à vaiût. Nol à podût vaî. Vuê, in chest cimiteri, l’ombre di Cain nus cuvierç. Si le viôt culì. Le tocjìn inte storie che e rive dal 1914 fin a lis nestris zornadis. E si le palpe ancje ore presint.
Cun cûr di fi, di fradi, di pari, o domandi a ducj vualtris e par ducj noaltris la conversion dal cûr; passâ dal: “A mi ce mi impuartial?” a lis lagrimis. Lagrimis par ducj i muarts di chel – maçalizi fat dibant – par dutis lis vitimis de matetât des vueris di ogni timp. Nus reste dome il vaî.
Fradis, la umanitât e à dibisugne di vaî; e cheste e je la ore des lagrimis». ❚
T. Z.
A mi ce mi impuartial?............
Propit come che al à dit te sô omelie in timp di Messe pape Francesc sabide 13 di Setembar a Redipulie: “A jessi onescj, la prime pagjine dai gjornâi e varès di vê come titul: “A mi ce mi impuartial?”. Cain al disarès: “Soio jo il vuardean di gno fradi?”.


text:
Lignan
Lignan al è un comun inte Basse ocidentâl, che al dì di vuê al fâs part de provincie di Udin e al à 6.789 abitants.
Comun autonom fin tal 1959 (prime al jere part dal comun di Tisane).
Etimologjie dal non[cambie | modifiche il codiç]
Lignan e jere abitade za tai timps dai Romans, che a vevin fat sù un presidi militâr par controlâ la lagune. Il non latin Lugnanum par cualchidun al rive de peraule lupus, par vie che li si viodevin e si sintivin une vore di lôfs. Altris linguiscj, invezit, a pensin che Lignan al sedi un non prediâl, ven a stâi che al cjape il non dal paron des tieris in epoche romane, ancje se savê cui che al fos al è pardabon dificil.
Zimulament[cambie | modifiche il codiç]
Zimulât cun Ketchum, Idaho (Stâts Unîts di Americhe) fin tal 1980.


text:
Midiant de storie dai cognons furlans, si fâs ancje la storie dal nestri Friûl. Tancj a son chei che a vegnin fûr dai mistîrs, ma cualchidun al è mancul facil di induvinâ. Chest mês us proponìn sîs cognons curiôs. (Gjavâts fûr di I cognomi del Friuli di Enos Costantini e Giovanni Fantini ed. La Bassa/LithoStampa. O ringraciìn i autôrs pe disponibilitât e pe colaborazion).
FALZARI
Non di mistîr di cui che al fâs falcets.
Si cjatilu a Marian e Monfalcon. 1439 m.° Antonio Falzario q. Silvestro di Segnacco; 1465 magn. Nicolao falçario q. magn. Stefani de Lestano; 1516 m.° Gio Barbano falzario di Tarcento q. Leonardo falzario
GRAMOLA
La gramule e jere un imprest par fruçâ la cjanaipe e, par estension, al è deventât sinonim di mastiâ.
Duncje un non di mistîr o stranon. Sec. XIV Benvenuta uxor Gramule a Udin; 1485 Olim Ser Joh. Danielis de Gramulins a Pordenon; 1661 Ser Paolo q. Leonardo Gramolano
PIVIDORI/PIVA/PIUSSI
Non di mistîr dal sunadôr di cuarnemuse o pive. Cussì a Cividât tal 1380: Per dispegnà la quarnamusa di Yacugl pividor…
1407 a Udin Francesco Chiaranda pividor. 1426 Grivor fiol del Pividor de Conars a Cividât. Cognon dal Friûl centrâl: une vore presint a Tresesin, Udin, Pagnà, Reane. Si cjatilu ancje a Rivis di Arcjan, Cjassà e Nimis.
CIMADOR
Il cimadôr al jere chel che al gjavave il pêl al panzel o che lu staronzave. Duncje al faseve la cimade.
Un Micolau Cimidor documentât a Cividât te metât dal Tresinte. A Udin 1425 Matie çimador e tal 1439 mestri Fillip zimador.
Cognon di Gardiscje e Udin.
GUATTO
Come non di mistîr si pense al gue, o ben ucefuarpiis. Culchidun al pense ancje a vuat o cuat, duncje cidin.
Cognon che cumò come cumò si cjatilu a Talmassons, Pucinie, Bertiûl e Udin.
1451, 5 ott. Giacomo de Vuat q. Tommaso di Rivolto, in lite con Mattiusso di Rivolto che aveva arato due suoi campi; 1501, 11 ott. Gaspare d.° Guat (o Vuat) q. Nic. Songa da Bertiolo.
CRAMARO
Al ven di cramer o cramâr, peraule di origjin gjiermaniche par dî marcjadant ambulant. 1296 Danilino Cramario a Gemona.
1301 Jacobi Cramarij a Civitate; 1468 Nicolao nominato Cramer de Amaro.
Vignut filg Nicolo Cramar documentât a Glemone tal 1350.
Presint a Lusevare e Taipane.
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Michael Del Pin al è un zovin di 19 agns origjinari di Midun, un piçul comun montan te provincie di Pordenon, che l’Istât passât al à concuistât l’aur te gare austriache di taielens Austrian Rookie Cup. Sì, parcè che si fasin garis uficiâls di taielens, e no dome: a son sîs lis dissiplinis dai “tindersports”, cussì si clamin chestis garis, e si fasin ancje campionâts a nivel mondiâl. E no son dissiplinis gnovis: il prin campionât dal mont di “tai dal len” si fasè a Latrobe, in Tasmanie (Australie), intal 1891. A partî di chês bandis, i tindersports si son difondûts massime intai Stâts Unîts e Canadà, par rivâ dopo in Europe.
Michael al veve za fat viodi la sô capacitât cualchi timp prime rivant secont a Bormio te competizion internazionâl (dedicade ai zovins sot dai 25 agns) valide pal acès ai mondiâi inte categorie Rookie 2018 intal campionât talian Stihl Timbersports. An fortunât pal zovin furlan che, dopo jessi montât sul podi di Europe, al è svolât ai mondiâi: Michael si è vuadagnât il puest tant che risierve de scuadre taliane tal ambit des garis Stihl Timbersports World Championship 2017 ai prins di Novembar a Lillehammer. Incuriosîts, lu vin sintût: Michael al fevele par furlan intune biele variante di Medun.
La tô e je une passion nassude cuant che tu jeris piçûl. Continus un pôc…
E je nassude a contat cul mont dai boscadôrs; cun gno pari o lavi tal bosc par lavôr (i gjenitôrs a àn une aziende agricule e boschive a Medun ndr.) fin di cuant che o vevi 6 agns, e mi soi inamorât dal mistîr. O ai tacât a fâ timbersport a 17 agns e cumò che o ‘nd ai 19, une volte finide le scuele, al è deventât ancje un lavôr e la mê passion.
Cemût isal chest sport?
Al è tant dûr, un sport par oms e no pes feminis, parcè che al domande tant impegn e fadie; e jo mi aleni ogni dì in ogni stagjon. L’alenament al consist in esercizi fisic come che si fâs in palestre, plui solevaments di pês e ripetizions des provis che si fasin intune gare: taià çocs di len cu la manarie e cul seon. Il gno mestri al è Emanuele Crovato, un altri zovin boscadôr dal paîs, che fin chel altri an al competeve a nivel mondiâl prime di fâsi mâl e stâ fer par infortuni.
Ma la tô ise dome passion o ancje un lavôr? Vuadagnistu alc?
Ti disarai che prime di dut e je une grande passion! I premis in bêçs a son, ma a son piçui… La veretât e je che, come pardut, miôr tu rivis in classifiche plui tu cjapis. Di cualchi timp lu fâs ancje di lavôr e o speri che si rivi ancje in Italie al nivel di nazions come la Australie, dulà che lu fasin par lavôr e a puedin vivi dome di chel.
Obietîfs pal futûr?
I grancj mi ritegnin il futûr di chest sport in Italie e cualchidun al spere che jo o deventi campion talian tal zîr di cualchi an… Jo pal moment o spieti di rivâ al mondiâl de mê categorie e di fâ il miôr risultât pussibil, savint che chei altris atletis (soredut australians e canadês) a fasin chest sport di cuant che ae son nassûts (dai 5 agns in pratiche), e nol sarà facil vinci.
Al è di pôc che tu âs acompagnât ai mondiâi la scuadre taliane. Continus di cheste esperience. In merit a Lillehammer, par me e je stade une grande ocasion par fâ esperience ancje se no ai podût competi jessint che o jeri une risierve. O soi stât dongje ai fantats de nazionâl e o ai vude la oportunitât di cognossi e di fâ amicizie cui “grancj” di chest sport che a rivavin di di là dal ocean. O ai amirât gnovis tecnichis che o soi convint che mi judaran a cressi te prossime stagjon: o speri di jessi convocât titolâr pai mondiâi che si fasaran a Liverpool, cussì di podê fâ svolâ ator pal mont la bandiere dal Friûl.
di Sara Palluello
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Evraz Palini e Bertoli S.p.a. al è un laminadôr che dal 1992 al opare a Sant Zorç di Noiâr (UD).
Al prodûs lamarins di tren cuart di açâl e al è, intal so setôr, la realtât produtive plui grande dal centri-nord Italie, vint une capacitât produtive di 500.000 toneladis par an, cuntune grande sielte par cualitât e par dimension. Intal 2005, la holding internazionâl Evraz Holding, di proprietât dal grant maiorent rus Roman Abramovich, al à acuisît il control de societât.
Al somearès, duncje, pardabon dut positîf pal futûr ocupazionâl dai 146 lavoradôrs, cuasi ducj residents intai comuns de basse furlane.
La trancuilitât e dure dome siet agns, vâl a dî fin cuant che la Palini e rapresente un “afâr” pai rus. Intal 2012, la crisi di setôr e colpìs ancje la stesse Evraz: e je masse ufierte e pocje domande.
Intal Fevrâr dal 2013, dilunc di une tratative pal rinovament dal premi di risultât aziendâl, il gnûf aministradôr delegât Dimitri Sucka, inviât dai rus, nus comuniche cierts dâts preocupants di belanç. Une vere e proprie glaçadure. E lis pierditis a van indevant a cumulâsi ancje intal 2013.
Magari cussì no, cemût che dispès al sucêt, la responsabilitât sociâl des Multinazionâls e je zero. Lis filiâls tal forest, di fat, a rispuindin al “centri” e a assumin il rûl di semplicis esecutoris di ordins vûts dal alt.
La prime propueste de aziende e je stade chê di taiâ lis retribuzions dai lavoradôrs. Une idee balçane, stant che inte siderurgjie i coscj che a fasin la diference a son chei de materie prime, dai traspuarts, de energjie e no dal sigûr chei dal lavôr.
Intant che al jere in at un confront par cirî lis soluzions pussibilis e idoniis par fâ “cuadrâ i conts”, e rivà une altre glaçadure, stant che l’aministradôr delegât al à decidût di fermâ la produzion, in spiete de riprese dal marcjât dal lamarin. Intai 146 lavoradôrs siderurgjics , usâts a une vite spindude a lavorâ su trê turnis, a chel pont si è insinuât il pinsîr, o miôr la pôre, parcè che “un laminadôr fer al è un laminadôr muart!”.
Siopars, presidis, assembleis, ma – dai 20 di Avost – l’implant di Sant Zorç di Noiâr al è cidin in maniere malinconiche: nissune “melodie” ritmiche di lamarins che a corin intai rodui di trasformazion, nissun “profum” di açâl intai reparts deserts.
A Novembar dal 2013, intant che si tignive une tratative par provâ a recuperâ la situazion, al è stât inmaneât un presidi colorât e partecipât devant de sede di Confindustrie a Udin.
A diference di chês altris voltis, si rivave a formulâ un program di ripartence – cui coscj anetûts – par un gnûf inviament. L’aministradôr delegât Sucka, però, al ripeteve tant che un mantra che la ripartence e pues jessi dome a cundizion che e miori la situazion di marcjât.
Tra cualchi setemane al varès di jessi l’incuintri là che si savarà se la Palini & Bertoli e tornarà a partî o se, al contrari, si assistarà ae sierade di un laminadôr che, in graciis de professionalitât dai lavoradôrs, fin al 2012 al jere il miôr dal grup Evraz. ❚
Francesco Barbaro
sindacalist de FIM CISL di Udin
Il storic laminadôr di Sant Zorç di Noiâr picjât a di un fîl............
Evraz Palini e Bertoli S.p.a. al è un laminadôr che dal 1992 al opare a Sant Zorç di Noiâr (UD).